ประกาศกรมการขนส่งทางบก เรื่อง กำหนดสีและรูปภาพเสมือนของแท้จริง (Graphic) ของแผ่นป้ายทะเบียนรถ ที่ได้จากการประมูลและมีราคาสูงตามเกณฑ์ที่กำหนด
ประกาศกรมการขนส่งทางบก
ประกาศกรมการขนส่งทางบก
เรื่อง กำหนดสีและรูปภาพเสมือนของแท้จริง
(Graphic) ของแผ่นป้ายทะเบียนรถ
ที่ได้จากการประมูลและมีราคาสูงตามเกณฑ์ที่กำหนด[๑]
 

ตามที่กรมการขนส่งทางบกได้มีการกำหนดให้หมายเลขทะเบียนรถที่ได้จากการประมูลมีสีและลักษณะของแผ่นป้ายทะเบียนแตกต่างจากหมายเลขทะเบียนปกติ
โดยมีวัตถุประสงค์เพื่อเพิ่มมูลค่าให้แก่หมายเลขทะเบียน ตลอดจนในบรรดาหมายเลขทะเบียนที่ได้จากการประมูลยังมีการกำหนดให้บางหมวด
มีสีและรูปภาพเสมือนของแท้จริง (Graphic) แตกต่างจากหมายเลขทะเบียนรถที่ได้จากการประมูลหมวดอื่นด้วย
นั้น

โดยที่ปัจจุบันมีหมายเลขทะเบียนรถที่ได้จากการประมูลบางหมายเลขมีมูลค่าการประมูลที่สูงมาก
จึงสมควรให้สิทธิแก่ผู้ชนะการประมูลและชำระเงินครบตามราคาที่ประมูลแล้ว สามารถกำหนดความต้องการเกี่ยวกับสีและรูปภาพเสมือนของแท้จริง
(Graphic) ของแผ่นป้ายทะเบียนรถสำหรับหมายเลขนั้นได้ ดังนั้น เพื่อให้การดำเนินการเป็นไปด้วยความเรียบร้อยและเหมาะสม
อาศัยอำนาจตามความในข้อ ๔ แห่งกฎกระทรวงกำหนดขนาด ลักษณะ และสีของแผ่นป้ายทะเบียนรถ
และการแสดงแผ่นป้ายทะเบียนรถและเครื่องหมายแสดง การเสียภาษีประจำปี พ.ศ. ๒๕๕๔ ออกตามความในพระราชบัญญัติรถยนต์ พ.ศ. ๒๕๒๒
อธิบดีกรมการขนส่งทางบกจึงกำหนดให้หมายเลขทะเบียนซึ่งเป็นที่ต้องการหรือเป็นที่นิยมที่ได้จากการประมูล
และมีราคาชนะการประมูลสูงสุดตามที่กรมการขนส่งทางบกกำหนด สามารถขอใช้สีและรูปภาพเสมือนของแท้จริง
(Graphic) ของแผ่นป้ายทะเบียนรถนั้นตามความต้องการของผู้นั้นได้
แต่ทั้งนี้ ต้องได้รับความเห็นชอบจากอธิบดีกรมการขนส่งทางบก

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๒๙ กันยายน พ.ศ. ๒๕๕๗
อัฌษไธค์
รัตนดิลก ณ ภูเก็ต
อธิบดีกรมการขนส่งทางบก



ปริยานุช/ผู้จัดทำ
๒๔ พฤศจิกายน ๒๕๕๗

กฤษดายุทธ/ผู้ตรวจ
๒๔ พฤศจิกายน ๒๕๕๗
[๑] ราชกิจจานุเบกษา
เล่ม ๑๓๑/ตอนที่ ๑๒๔ ง/หน้า ๒๐/๒๐ พฤศจิกายน ๒๕๕๗